**Ministru kabineta noteikumu projekta**

 **„Noteikumi par valsts vispārējās vidējās izglītības standartu, mācību priekšmetu standartiem un izglītības programmu paraugiem” sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Ministru kabineta noteikumu projekts „Noteikumi par valsts vispārējās vidējās izglītības standartu, mācību priekšmetu standartiem un izglītības programmu paraugiem” izstrādāts, pamatojoties uz 2012.gada 15.marta likumā „Grozījumi Izglītības likumā” veikto grozījumu Izglītības likuma 14.panta 19.punktā. |
| 2. | Pašreizējā situācija un problēmas | Pašlaik ir spēkā Ministru kabineta 2008.gada 2.septembra noteikumi Nr.715 „Noteikumi par valsts vispārējās vidējās izglītības standartu un vispārējās vidējās izglītības mācību priekšmetu standartiem”, bet valsts izglītības standartu prasībām un Latvijas izglītības klasifikācijai atbilstošus izglītības programmu paraugus izstrādā Izglītības un zinātnes ministrija. Izglītības iestādēm bija tiesības izstrādāt savas izglītības programmas vai īstenot Izglītības un zinātnes ministrijas izstrādātajiem programmas paraugiem atbilstošas vispārējās vidējās izglītības programmas. Izglītības un zinātnes ministrijas izstrādātie izglītības programmu paraugi nav saistoši un nav obligāti ievērojami izglītības iestādēm. Bez tam Izglītības likumā ir noteikts, ka mazākumtautību izglītības programmas izstrādā izglītības iestāde, izvēloties kādu no valsts izglītības standartā ietvertajiem izglītības programmu paraugiem. Līdz šim nebija noteikta Ministru kabineta kompetence noteikt vispārējās izglītības standartam atbilstošus izglītības programmu paraugus un šādi noteikumi nav izdoti.  |
| 3. | Saistītie politikas ietekmes novērtējumi un pētījumi | Projekts šo jomu neskar. |
| 4. | Tiesiskā regulējuma mērķis un būtība | Ministru kabineta noteikumu projekta mērķis ir atbilstoši Izglītības likuma 14.panta 19.punktā grozītajai Ministru kabineta kompetencei pievienot noteikumiem par valsts vispārējās vidējās izglītības standartu un vispārējās vidējās izglītības mācību priekšmetu standartiem šo standartu prasībām atbilstošus izglītības programmu paraugus. Ministru kabineta 2008.gada 2.septembra noteikumi Nr.715 „Noteikumi par valsts vispārējās vidējās izglītības standartu un vispārējās vidējās izglītības mācību priekšmetu standartiem” noteica jaunus mācību priekšmetu standartus, vienlaikus nosakot trīs gadu pārejas periodu uz jaunajiem mācību priekšmetu standartiem. Ar 2011./2012.mācību gadu pārejas periods ir noslēdzies un ir spēkā tikai jaunie mācību priekšmetu standarti, tādēļ iepriekšējos mācību priekšmetu standartus var izslēgt no valsts vispārējās vidējās izglītības standarta, tas ir, var izslēgt šo noteikumu 30. līdz 61.pielikumu. Tā kā tikko ir noslēdzies pārejas periods uz jaunajiem mācību priekšmetu standartiem, valsts vispārējās vidējās izglītības standarts netiek grozīts, tam tiek pievienoti vispārējās vidējās izglītības programmu paraugi atbilstoši Latvijas izglītības klasifikācijai, izglītības ieguves formām, vispārējās vidējās izglītības programmu četriem virzieniem un izglītības programmu īpašajiem veidiem. Saskaņā ar NAP 2014-2020 rīcības virziena „Kompetenču attīstība” 285.1.uzdevumu noteikta sociālo zinātņu mācību priekšmetu pilnveide. IZM plāno pārstrukturēt un pilnveidot vidusskolas mācību priekšmetus „Ētika”, „Veselības mācība”, „Kulturoloģija”, „Ekonomika”, Mājsaimniecība”, „Psiholoģija”, „Filozofija” un „Politika un tiesības”, to vietā izveidojot 2-3 jaunus mācību priekšmetus, kas nodrošinātu skolēnam nepieciešamo mūsdienīgo saturu politikas, tiesību, filozofijas, psiholoģijas un kultūras pamatjautājumu apguvē.Pamatojoties uz MK komitejas 2013.gada 8.aprīļa sēdes protokollēmuma Nr.13, 3§, 1.2.apakšpunktu, IZM līdz 2013.gada 1.decembrim noteikts pilnveidot mācību priekšmetu programmu paraugus, veicinot integrētu veselības un sporta izglītības un cilvēkdrošības jautājumu pēctecīgu apguvi pirmsskolas izglītībā, pamatizglītībā un vidējā izglītībā, tādējādi nodrošinot izglītības nozares ieguldījumu Valdības rīcības plānā noteiktā uzdevuma - veicināt veselīga dzīvesveida un uztura popularizēšanu sabiedrībā - izpildē.Saskaņā ar pakāpeniski plānotajām izmaiņām valsts pārbaudes darbu organizācijā veikti precizējumi noteikumu projektā, ieviešot procentuālo novērtējumu izglītojamo mācību sasniegumiem centralizētajos eksāmenos. Precizējumi svešvalodu centralizēto eksāmenu rezultātu izteikšanā  B1, B2 vai C1 valodas prasmes līmenī nodrošinās atbilstību vidējās izglītības standartā noteiktajām prasībām par valodas prasmes līmeņiem un Eiropas kopīgajām pamatnostādnēm valodu apguvei. Pārējo valodas prasmju līmeņu piešķiršana nav iespējama saistībā ar to, ka A1 un A2 valodas prasmes līmeņus apgūst pamatizglītības pakāpē, bet C2 līmeni saskaņā ar  Eiropas kopīgajām pamatnostādnēm valodu apguvei vidējās izglītības posmā neapgūst.  Izglītojamajiem, kas nesasniegs B1, B2 vai C1 valodas prasmes līmeņus vērtējumu izteikts procentuālā novērtējumā.Noteikumu projektā noteikts, ka mācību sasniegumu vērtētājs izglītības iestādes obligātajā dokumentācijā lieto apzīmējumu „n/v” (nav vērtējuma), ja nav iespējams novērtēt izglītojamā mācību sasniegumus.Valsts vispārējās vidējās izglītības standartam ir pievienots vispārējās vidējās izglītības programmas paraugs vispārizglītojošā virziena, humanitārā un sociālā virziena, matemātikas, dabaszinību un tehnikas virziena un profesionālā virziena izglītības programmām vidējās izglītības ieguvei gan klātienes, gan vakara (maiņu), gan neklātienes formā, ka arī mazākumtautību izglītības programmām. Paraugs ietver arī vispārējās vidējās speciālās izglītības programmu paraugus, ievērojot, ka arī speciālās izglītības programmu mērķus un uzdevumus nosaka atbilstoši valsts vispārējās izglītības standartam, tikai saskaņā ar izglītojamo speciālajām vajadzībām. Atsevišķi ir pievienots vispārējās vidējās izglītības tālmācības izglītības programmas paraugs gan programmām ar latviešu mācībvalodu, gan mazākumtautību izglītības program­mām, jo šīs izglītības programmas nodrošina tālmācībai īpaši organizētu mācību procesu ar sistematizētiem un izkārtotiem mācību materiāliem un dažādu tehnisko un elektronisko tālsaziņas līdzekļu izmantošanu, kā arī individuālu mācīšanās tempu un specifisku iegūto zināšanu pārbaudes un sasniegtā izglītības līmeņa novērtēšanas veidu un kārtību.Tā kā arodizglītība ir daļēja vidējās pakāpes profesionālā izglītība, kas dod iespēju iegūt otrā līmeņa profesionālo kvalifikāciju, bet arodizglītības programmās neiegūst vidējo izglītību, tad atbilstoši Latvijas izglītības klasifikācijai tiek piedāvātas arī vispārējās vidējās izglītības izlīdzinošās programmas (ar latviešu mācībvalodu un mazākumtautību) izglītības ieguvei pēc arodizglītības. Mācību ilgums šajās programmās ir viens gads.Izglītības iestādes īsteno vispārējās vidējās izglītības programmas pamatojoties uz saņemto licenci. Ja maksimālā mācību stundu slodze nemainās, izglītības iestādei nav nepieciešams pārlicencēt izglītības programmu. |
| 5. | Projekta izstrādē iesaistītās institūcijas | Noteikumu projekta izstrādē tika iesaistīts Valsts izglītības satura centrs, Izglītības kvalitātes valsts dienests. |
| 6. | Iemesli, kādēļ netika nodrošināta sabiedrības līdzdalība | Valsts vispārējās vidējās izglītības standarts netiek grozīts, vispārējās vidējās izglītības programmu paraugi ar nelieliem tehniskiem precizējumiem atbilst Izglītības un zinātnes ministrijas līdzšinējiem izstrādātajiem izglītības programmu paraugiem. |
| 7. | Cita informācija | Nav. |

|  |
| --- |
| II. Tiesību akta projekta ietekme uz sabiedrību |
| 1. | Sabiedrības mērķgrupa |  Aptuveni 38000 10.-12.klašu skolēni 362 vidusskolās, ap 10500 izglītojamo 25 vakara (maiņu) un neklātienes vidusskolās. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Projekts šo jomu neskar. |
| 3. | Tiesiskā regulējuma finansiālā ietekme | Projekts šo jomu neskar. |
| 4. | Tiesiskā regulējuma nefinansiālā ietekme | Projekts šo jomu neskar. |
| 5. | Administratīvās procedūras raksturojums | Projekts šo jomu neskar. |
| 6. | Administratīvo izmaksu monetārs novērtējums | Projekts šo jomu neskar. |
| 7. | Cita informācija | Nav. |

*Anotācijas III, IV, V un VI sadaļa – projekts šīs jomas neskar.*

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas  | Vispārējās izglītības iestāžu administrācija un pedagoģiskais personāls. |
| 2. | Projekta izpildes ietekme uz pārvaldes funkcijām  | Funkcijas un uzdevumi netiek paplašināti. |
| 3. | Projekta izpildes ietekme uz pārvaldes institucionālo struktūru.Jaunu institūciju izveide | Veidot jaunas institūcijas nav nepieciešams. |
| 4. | Projekta izpildes ietekme uz pārvaldes institucionālo struktūru.Esošu institūciju likvidācija | Likvidēt esošas institūcijas nav nepieciešams. |
| 5. | Projekta izpildes ietekme uz pārvaldes institucionālo struktūru.Esošu institūciju reorganizācija |  Esošas institūcijas reorganizācija vai esošu institūciju apvienošana nav plānota |
| 6. | Cita informācija | Nav |

Iesniedzējs:

Iekšlietu ministrs,

izglītības un zinātnes ministra

pienākumu izpildītājs R.Kozlovskis

Vizē:

Valsts sekretāre S.Liepiņa

23.04.2013.

1068

 I.Īvāne

67047849, ineta.ivane@izm.gov.lv